**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.03.2020, ora 08.00 – 10.03.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 10.03.2020, ora 07.00**

**RÂURI**

**Debitele au fost, în general, în scădere,** exceptând râurile din bazinele hidrografice: Caraș, Nera, Cerna, Jiu unde au fost în creștere datorită efectului combinat al precipitațiilor lichide prognozate, cedării apei din stratul de zăpadă și propagării și numai prin propagare pe cursurile mijlocii și inferioare ale Mureșului, Sucevei, Moldovei, Bistriței, Trotușului, Argeșului, Ialomiței și pe cursurile inferioare ale Someșului și Crișului Alb.

Pe râurile din bazinele hidrografice Vedea, Buzău, Bârlad, pe afluenții Prutului și ai Oltului inferior și pe râurile din Dobrogea, debitele au fost staționare.

Formaţiunile de gheaţă (gheaţă la maluri), prezente izolat doar în bazinul superior al Bistriței, s-au menținut fără modificări importante.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste mediile multianuale lunare) pe râurile din bazinele hidrografice: Vişeu, Iza, Tur, Someș (exceptând Someșul Mic), Crișul Repede, Crișul Negru, Mureș (exceptând Târnavele), Bega, Timiș, Bârzava, Caraș, Nera, Cerna, Motru, Bistrița, Buzău, bazinele superioare ale Jiului, Argeșului, Ialomiței, Sucevei și Moldovei, şi mai mici (sub 30% din normalele lunare) pe râurile din bazinele hidrografice: Vedea, Bârlad, pe afluenții Prutului și pe unii afluenți ai Jiului inferior (Coșuștea, Amaradia, Raznic), ai Oltului mijlociu şi inferior (Pârâul Nou, Hârtibaciu, Cungrișoara, Mamu, Beica, Olteţ, Cerna).

Nivelurile pe râuri la staţiile hidrometrice se situează **sub COTELE DE ATENŢIE**.

**Debitele vor fi, în general, în scădere,** exceptând râurile din bazinele hidrografice: Vedea, Argeș, Ialomița, Bârlad, afluenții Prutului și Oltului inferior, cele din Dobrogea unde vor fi staționare.

Pe râurile din bazinele hidrografice: Bega, Timiș, Bârzava, Caraș, Nera, Cerna și Jiu, debitele vor fi în creștere, ca urmare a efectului combinat al precipitațiilor lichide prognozate, cedarii apei din stratul de zăpadă și propagării și numai prin propagare pe cursul inferior al Mureșului.

Formațiunile de gheață (gheață la maluri), existente izolat doar în bazinul superior al Bistriței vor fi în diminuare, restrângere şi eliminare.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 09.03.2020 – 10.03.2020 a fost în creştere, având valoarea de 7200 m3/s, peste media multianuală a lunii martie ( 6700 m3/s).

În aval de Porţile de Fier debitele au fost în creștere.

Debitul la intrarea în ţară (secţiunea Baziaş) va fi în creştere (7400 m3/s).

În aval de Porţile de Fier, debitele vor fi în creștere.

**2.** **Situația meteorologică în intervalul 09.03.2020, ora 09.00 – 10.03.2020, ora 06.00**

**ÎN ŢARĂ**

**În regiunile estice și nord-estice vremea s-a menținut mai caldă** decât în mod obișnuit, în timp ce în restul teritoriului valorile termice diurne s-au situat în jurul celor normale pentru sfârșitul primei decade a lunii martie. Cerul a fost mai mult noros, exceptând zona Dobrogei unde în cursul zilei a avut perioade de variabilitate. S-au semnalat precipitații și sub formă de aversă, ploi în Oltenia, în cea mai mare parte a Transilvaniei, local în Muntenia, Banat și Maramureș și pe arii mai restrânse în Crișana și Moldova, dar și lapovițe și ninsori, la munte, în special la altitudini de peste 1700 m. Punctiform, în sudul țării și în Carpații Meridionali, cantitățile de apă au atins 10...15 l/mp. Vântul a suflat slab până la moderat, cu intensificări izolate pe crestele montane. Stratul de zăpadă, prezent la munte, măsura la ora 20.00 până la 193 cm în Munții Făgăraș (Bâlea-Lac). Temperaturile maxime s-au încadrat între 6 grade la Șiria, Petroșani și Bechet și 20 de grade la Tulcea și Gorgova, iar la ora 06.00 temperatura aerului avea valori cuprinse între 2 grade la Sânicolau Mare și 10 grade la Focșani, Gura Portiței, Constanța și Constanța-dig. La începutul intervalului, pe suprafețe mici a fost ceață în sud-estul și în extremitatea de nord-est a țării.

**Observații:** *începând de ieri de la ora 06.00 au fost în vigoare 4 atenționări, cod galben, pentru feneomene meteorologice periculoase imediate, 3 emise de SRPV Constanța și 1 emisă de CNPM București pentru Muntenia.*

**LA BUCUREŞTI**

 **Valorile termice diurne au continuat să scadă** față de intervalul anterior și s-au apropiat de mediile multianuale. Cerul a fost noros și trecător, în prima parte a zilei, în unele cartiere a plouat slab. Vântul a suflat în general slab. Temperatura maximă a fost de 10 grade la Afumați și de 9 grade la Filaret și Băneasa, iar la ora 06.00 se înregistrau 8 grade la Filaret și Băneasa și 9 grade la Afumați.

**3. Prognoza meteorologică în intervalul 10.03.2020, ora 09.00 – 11.03.2020, ora 09.00**

**ÎN ŢARĂ**

 **Cerul va fi temporar noros.** Îndeosebi pe parcursul zilei, va ploua local în sud-vestul țării, iar în regiunile sud-estice vor fi intervale de timp cu ploi, mai ales sub formă de aversă, în general moderate cantitativ, însoțite izolat de descărcări electrice și posibil de grindină. La munte, la altitudini mari, trecător vor mai fi și precipitații sub formă de lapoviță și ninsoare. Ploi slabe vor putea apărea spre sfârșitul intervalului în extremitatea de nord-vest a teritoriului. Vântul va avea intensificări temporare ziua în regiunile estice, sud-estice și sud-vestice, cu rafale ce vor atinge viteze de 45...55 km/h, iar în sudul Moldovei și Bărăgan, izolat 60 km/h, precum și pe crestele Carpaților Meridionali și de Curbură, iar noaptea în zona Carpaților Orientali. Temperaturile maxime se vor încadra între 8 și 17 grade, iar cele minime între 0 și 9 grade. Izolat se va semnala ceață.

**LA BUCUREŞTI**

 **Cerul va fi temporar noros**. Îndeosebi după-amiaza și seara vor fi intervale cu ploi și sub formă de aversă, posibil moderat cantitativ, ce vor putea fi însoțite și de descărcări electrice. Vântul va sufla slab și moderat (viteze de până la 30...35 km/h). Temperatura maximă se va situa în jurul valorii de 14 grade, iar cea minimă va fi de 6...7 grade.

**4. Buletin nivometeorologic pentru perioada 09.03.2020-10.03.2020, pentru toate masivele**

1. **Evoluţia vremii în intervalul 08-09.03.2020, ora 16.00:**

Vremea a fost în general închisă. Cerul a fost mai mult noros și pe arii relativ extinse s-au semnalat precipitații, în general slabe cantitativ. Acestea au fost predominant sub formă de ninsoare în Carpații Occidentali și în nordul celor Orientali, și mixte în Meridionali și în centrul și sudul celor Orientali, exceptând zonele înalte unde a nins. Stratul de zăpadă a crescut ușor în zonele de creastă, în Occidentali și în nordul Orientalilor și a scăzut în rest. Vântul a suflat slab și moderat, cu intensificări temporare la altitudini mari în Făgăraș și Bucegi, cu rafale de 80-90 km/h pe crestele Bucegilor și de 50-70 km/h pe cele din Făgăraș. Pe arii relativ extinse s-a semnalat ceață, asociată izolat și cu depunere de chiciură pe creste.

1. **Grosimea stratului de zăpadă în 09.03.2020, ora 14.00:**

**Carpaţii Meridionali:** 188 cm la Bâlea-Lac, 71 cm la Vf. Omu, 40 cm la Păltiniș, 60 cm la Cuntu, 44 cm la Parâng, 37 cm Vf. Țarcu, 8 cm la Predeal, petice la Sinaia și Fundata;

**Carpaţii Orientali:** 75 cm la vf. Călimani, 66 cm la Lăcăuți, 51 cm la Bucin, 29 cm la vf. Ceahlău-Toaca, 12 cm la Iezer, petice la Poiana Stampei;

**Carpaţii Occidentali:** 58 cm la Semenic, 20 cm la Vlădeasa 1400 m, 23 cm la Băișoara, 15 cm la Vf. Vlădeasa 1800 m, petice la Roșia Montană.

1. **Prognoza vremii în intervalul 09.03.2020 – 10.03.2020, ora 20.00:**

Cerul va fi mai mult noros. În cursul nopții, local se vor semnala precipitații, predominant ninsori la peste 1500 m iar în cursul zilei de 10.03.2020 pe arii restrânse va ninge la peste 1800 m. La altitudini joase vor predomina ploile. Vântul va sufla slab și moderat, cu unele intensificări izolate în zonele înalte.

* 1. **Temperaturi prognozate:**

**Temperaturi prognozate în intervalul 09.03.2020, ora 20.00 - 10.03.2020, ora 20.00:**

**Peste 1800 m:** temperaturi minime: -3 la -1 gr. C; temperaturi maxime: -2 la 1 gr. C;

**Sub 1800 m:** temperaturi minime: -1 la 2 gr. C; temperaturi maxime: 1 la 6 gr. C;

**Vânt la peste 2000 m:** intensificări izolate de 20-30 km/h pe creste.

1. **Evoluția stratului de zăpadă și a riscului de avalanșă:**

**4.a. Toate masivele**: Risc însemnat în zonele înalte. Curgeri sau avalanșe de topire sub 2000 m.

**4.b. Munții Făgăraș:** peste 1800m **RISC ÎNSEMNAT (3)**

**Sub 1800m : RISC MODERAT (2)**

**4.b.1. Principalele riscuri:** La peste 2000 m riscul este dat de instabilitatea straturilor superioare, formate din zăpadă depusă în ultima săptămână. Chiar și la supraîncărcări slabe, se pot declanșa avalanșe de dimensiuni mici sau medii care pot antrena în cazuri izolate volume considerabile de zăpadă. Sub 2000 m pe pantele înclinate se pot declanșa spontan curgeri și avalanșe, care în anumite zone pot antrena întregul strat de zăpadă, pe fondul temperaturilor pozitive și a precipitațiilor lichide înregistrate, zăpada fiind umezită. Avalanșele cu punct de pornire la peste 2000 m vor coborî în anumite cazuri până la altitudini de 1600 m sau chiar mai jos.

**4.b.2. Stratul de zăpadă:**

La peste 2000 m, în partea superioară a stratului se regăsește zăpadă recentă de dimensiuni relativ însemnate, pe alocuri de peste 25-30 cm în zonele adăpostite. Stratul de zăpadă recentă este instabil, cu rezistență scăzută la suprasarcini. Stratul mai vechi este relativ stabilizat. În zone adăpostite depozitele de zăpadă depășesc 2-3 m. La altitudini mai joase, stratul este umezit în profunzime, cu o coeziune slabă între cristale.

**4.c. Munții Bucegi:** peste 1800m **RISC ÎNSEMNAT (3)**

**Sub 1800m RISC MODERAT (2)**

**4.c.1. Principalele riscuri:** La peste 2000 m zăpada recent depusă în ultimele zile, care pe alocuri poate depăși 20-25 cm în zonele adăpostite, poate aluneca peste stratul vechi chiar și la supraîncărcări slabe, declanșând avalanșe de dimensiuni mici și izolat medii dacă angrenează în alunecare și straturi mai vechi. În zona 1600-2000 m, pe fondul temperaturilor pozitive și a precipitațiilor lichide, zăpada este umezită, iar pe pantele înclinate se pot declanșa spontan alunecări și avalanșe, în general de mici dimensiuni. Avalanșele cu punct de pornire la peste 2000 m vor coborî în anumite cazuri până la altitudini de 1600 m sau chiar mai jos.

**4.c.2. Stratul de zăpadă:**

La altitudini mai mari de 2000 m, partea superioară a stratului e constituită din zăpadă proaspătă,

instabilă. Stratul vechi este în general consolidat. La altitudini mai joase stratul de zăpadă are dimensiuni reduse și este umezit în ansamblu. În zone adăpostite depozitele de zăpadă depășesc 2 m.

**4.d. Munții Parâng-Șureanu:** peste 1800m **RISC ÎNSEMNAT (3)**

**Sub 1800m RISC MODERAT (2)**

**4.d.1. Principalele riscuri:** La peste 2000 m zăpada recent depusă în ultimele zile, poate aluneca peste stratul vechi chiar și la supraîncărcări slabe, declanșând avalanșe de dimensiuni mici și izolat medii dacă angrenează în alunecare și straturi mai vechi. În zona 1400-2000 m, pe fondul temperaturilor pozitive și a precipitațiilor lichide înegistrate, zăpada este umezită, iar pe pantele înclinate se pot declanșa spontan alunecări și avalanșe, în general de mici dimensiuni. Avalanșele cu punct de pornire la peste 2000 m pot coborî în anumite cazuri până la altitudini de 1500-1600 m.

**4.d.2. Stratul de zăpadă:**

La peste 2000 m este depus un strat consistent de zăpadă recentă, instabilă, de dimensiuni însemnate. La altitudini mai mici de 2000 m, stratul este umezit în ansamblu și are o rezistență scăzută. În zone adăpostite depozitele de zăpadă pot depăși 1 m.

**4.e. Munții Călimani-Bistriței-Ceahlău:** peste 1800m **RISC MODERAT (2)**

**Sub 1800m RISC MODERAT (2)**

**4.e.1. Descrierea riscului:** În zona înaltă, principalul risc este dat stratul de zăpadă recentă din partea superioară, instabil, care pe pantele suficient de înclinate, cu depozite mai însemnate, la supraîncărcări mari poate aluneca peste stratul mai vechi. Sub 2000 m, mai ales în cursul zilei, spontan se pot declanșa avalanșe de dimensiuni mici și medii care să antreneze straturile superioare de zăpadă și izolat și straturi de profunzime.

**4.e.2. Stratul de zăpadă :**

La peste 2000 m, în partea superioară a stratului se regăsește zăpadă recentă, cu rezistență scăzută, depusă peste un strat mai vechi, în general stabilizat. În zone adăpostite, depozitele de zăpadă depășesc 2 m. La altitudini mai joase, stratul de zăpadă are dimensiuni mai reduse reduse și este în ansamblu umezit.

**4.f. Munții Rodnei** peste 1800m **RISC ÎNSEMNAT (3)**

**Sub 1800m : RISC REDUS (1)**

**4.f.1. Descrierea riscului:** La peste 1800 m principalul risc îl reprezintă zonele cu acumulări însemnate de zăpadă și rezistență scăzută, unde chiar și la supraîncărcări slabe se pot declanșa avalanșe care să antreneze atât zăpada recentă, dar în cazuri izolate și straturile mai vechi. Sub 1800 m, mai ales în cursul zilei, pe fondul temperaturilor pozitive și a precipitațiilor lichide, spontan se pot declanșa curgeri sau alunecări, care în anumite zone pot antrena întregul strat de zăpadă.

**4.f.2. Stratul de zăpadă :**

La altitudini de peste 1800 m, în zone adăpostite sunt formate depozite de zăpadă care pot depăși 2 m, instabile mai ales în partea lor superioară. În profunzime stratul este în general consolidat. La altitudini mai joase, stratul de zăpadă are dimensiuni reduse și este în ansamblu umezit.

**4.g. Munții Țarcu-Godeanu:** peste 1800m **RISC MODERAT (2)**

**Sub 1800m: RISC MODERAT (2)**

**4.g.1. Riscul constă î**n zona înaltă, datorită zonele cu acumulări mai mari de zăpadă, ușor instabilă, care doar la supraîncărcări mari poate fi discolcată și se pot declanșa avalanșe care, în cazuri foarte izolate pot să antreneze volume mai însemnate de zăpadă. În zona mai joasă, spontan, mai ales în cursul zilei, se pot declanșa curgeri sau avalanșe, în general de mici dimensiuni.

**4.g.2. Stratul de zăpadă :**

La peste 2000 m, stratul are în general dimensiuni reduse, însă în zonele adăpostite s-au format

acumulări mai mari de zăpadă. La altitudini mai joase, stratul poate avea dimensiuni mai însemnate, este umezit în profunzime și are o coeziune slabă între cristale.

**4.h. Munții Vlădeasa-Muntele Mare: RISC REDUS (1)**

**4.h.1. Descrierea riscului:** Avalanșe de mici dimensiuni și curgeri superficiale sunt posibile în cazuri izolate, la supraîncărcări sau chiar spontan, în zonele cu acumulări mai mari de zăpadă și pe pantele foarte înclinate.

**4.h.2. Stratul de zăpadă:** La suprafață se găsește un strat redus de zăpadă recentă, depus peste stratul vechi, de asemenea umezit, în general de dimensiuni reduse și cu o rezistență relativ scăzută la supraîncărcări.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**GNM Harghita** informează despre **o evacuare ape uzate menajere pe terenurile învecinate, pe 600mp la staţia de pompare din loc. Borzont, com. Joseni, jud Harghita, din 09.03.2020, orele 13:30, datorită suprasolicitării canalizării, ca urmare a infiltrării apelor meteorice. Informarea s-a primit telefonic, de la un localnic**. Comisarii GNM Harghita s-au deplasat în teren. Se va reveni cu informaţii, conform procedurii. S-a impus stoparea imediată a evacuării.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 05-08.03.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**APM Dâmboviţa** revine cu informaţii referitoare la producerea, în 08.03.2020, la ora 17.00 a unei posibile poluări accidentale a aerului în zona Târgovişte-Doiceşti, jud Dâmboviţa. Poluarea a fost sesizată de cetățeni care au apelat ISU Dâmboviţa privind existenţa unui miros de compuşi cu sulf în atmosferă. Sesizările au fost investigate de către echipa APM Dâmboviţa şi Comisariatul Dâmboviţa al GNM CJ Dâmboviţa. S-a prelevat o probă cu timp de mediere de 24 de ore, în municipiul Târgovişte, pentru determinarea de hidrogen sulfurat. S-a verificat sistemul de depoluare a emisiilor în atmosferă de la societatea comercială Ferro PERFORMANCE PIGMENTS ROMANIA SRL din Doiceşti, având în vedere specificiul activităţii de elaborare pigmenţi, albastru ultramarin, care include o etapă de calcinare sulf, aceste instalaţii de depoluare fiind în funcţiune. Până acuma nu s-a identificat sursa de poluare.

1. **În domeniul solului şi vegetaţiei**

**ARBDD,** Administrația Rezervației Biosferei Delta Dunării informează că în 09.03.2020, ora 13, a fost semnalat un **incendiu de vegetatie uscată, stuf şi papură, in Z.R.E. Incinta Fortuna, Bazin nr. 4, jud Tulcea**. Se va reveni cu informaţii suplimentare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 08-09.03.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**ISU București şi GNM Bucureşti** revin cu informaţii suplimentare referitoare la izbucnirea unui incendiu într-o clădire părăsită de pe platforma CCCF, în str. Carierei nr. 9, sector 6, zona cartierului Giuleşti, mun. București, ca urmare a incendierii de către persoane necunoscute a unor depozitări necontrolate de deşeuri de construcţii, mase plastice, cauciucuri pe o suprafață de aproximativ de 300 mp. Incendiul a fost localizat, flăcările au fost lichidate in proportie de 95%, la ora 14.40, fiind stins ulterior. Au intervenit autospeciale cu apă pentru stingerea incendiului. S-au luat măsuri de asigurare a zonei. Au fost recoltate probe de către APM Buc.

DIRECȚIA DE COMUNICARE ȘI RESURSE UMANE